32005R0869
L 145/19
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 869/2005 НА КОМИСИЯТА
от 8 юни 2005 година
за изменение на приложения I и II към Регламент (ЕИО) № 2377/90 на Съвета за установяването на процедура на Общността за определянето на максимално допустимите остатъчни количества от ветеринарномедицински продукти в храните с животински произход по отношение на ивермектин и карпрофен
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 2377/90 на Съвета от 26 юни 1990 г. за установяване на процедура на Общността за определяне на максимално допустими граници на остатъчни вещества от ветеринарномедицински препарати в храните от животински произход (1), и по-конкретно членове 2 и 3 от него,
като взе предвид становищата на Европейската агенция по лекарствата, формулирани от Комитета по медицинските продукти с ветеринарно приложение,
като има предвид, че:
(1)
Всички фармакологично активни вещества, използвани в рамките на Общността за ветеринарномедицински продукти, предназначени за приемане от животни, използвани при производството на храни, следва да бъдат подложени на оценка съобразно изискванията на Регламент (ЕИО) № 2377/90.
(2)
Ивермектинът е включен в приложение I към Регламент (ЕИО) № 2377/90 за говеда, свине, овце и за еднокопитни (Еквиде) за черен дроб и мазнина, както и за елени, включително северни елени за черен дроб, мазнина, мускули и бъбреци. Тези данни следва да бъдат променени и разширени за всички видове бозайници, от които се приготвят храни, с изключение на животните, от които се добива мляко за консумация от човека.
(3)
Карпрофенът е включен в приложение I към Регламент (ЕИО) № 2377/90, като карпрофенът е като остатъчно вещество-маркер за добитък и за еднокопитни (Еквиде) за мускули, мазнина, черен дроби и бъбреци, с изключение на добитъка, от който се добива мляко за консумация от човека. Това остатъчно вещество-маркер следва да се замени със сумата от карпрофен и съединението карпрофен глюкуронид. Карпрофенът следва да бъде вписан в приложение II към този регламент само за мляко от добитък.
(4)
Регламент (ЕИО) № 2377/90 следва в последствие да се изменени.
(5)
За да могат държавите-членки да направят необходимите корекции в предоставените разрешителни за пускане на пазара съгласно Директива 2001/82/ЕО на Европейския парламент и на Съвета от 6 ноември 2001 г. за Кодекса на Общността, касаещ ветеринарномедицинските продукти (2), които корекции евентуално се налагат в светлината на настоящия регламент, следва да се предвиди достатъчно време преди настоящият регламент да влезе в сила.
(6)
Предвидените по силата на настоящия регламент мерки са съобразени със становището на Постоянния комитет по ветеринарномедицинските продукти,
ПРИЕ НАСТОЯЩИЯ РЕГЛАМЕНТ:
Член 1
Приложения I и II към Регламент (ЕИО) № 2377/90 се изменят съгласно приложението към настоящия регламент.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Прилага се от 8 август 2005 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 8 юни 2005 година.